ELŐTERJESZTÉS



BALATONMÁRIAFÜRDŐ KÖZSÉG ÖNKORMÁNYZATI KÉPVISELŐ-TESTÜLETE

2022. MÁJUS 30-AI

RENDKÍVÜLI, NYILVÁNOS ÜLÉSÉRE

TÁRGY:

**EGÉSZSÉGÜGYI ALAPELLÁTÁSOKRÓL SZÓLÓ ÖNKORMÁNYZATI RENDELET FELÜLVIZSGÁLATA**

**ELŐADÓ:**

**MESTYÁN VALÉRIA**

**CÍMZETES FŐJEGYZŐ**

**Készült:** Balatonmáriafürdő Község Önkormányzati Képviselő-testületének 2022. május 30-ai rendkívüli, nyilvános testületi ülésére

**Tárgy:** Egészségügyi alapellátásokról szóló önkormányzati rendelet felülvizsgálata

**Tisztelt Képviselő-testület!**

Előzmények:

A 2021. augusztusi Marcali Kistérség Többcélú Társulás társulási ülése döntött arról, hogy **2022. január 1. napjától a háziorvosi alapellátás ügyeleti ellátását nem a társuláson keresztül fogjuk ellátni.**

**Az ügyeleti ellátás átszervezésének indoka a következők voltak:**

A Társulás 2018. december 4-én kötött szerződést az Emergency Service Kft-vel a Központi Háziorvosi Ügyelet feladatainak ellátására.

A Szerződés időtartama a Szerződés 4.2-4.4. pontjaiban foglaltak szerint 2019. január 1-től 2019. december 31-ig tart azzal, hogy legfeljebb kétszer egy-egy évvel meghosszabbítható. A Társulás a 2020. és 2021. évben is élt a szerződéses időtartam hosszabbításának lehetőségével, azonban 2021. december 31-ét követően további hosszabbítására nem volt lehetőség.

A jelenlegi szolgáltató Emergency Kft. vállalta, hogy a 2020. és 2021. évre megállapított 520 Ft/fő/év egységáron 2022. évtől kezdődően továbbra is elvégzi a feladatot. A jogszabályoknak megfelelő és a pénzügyi kockázatot csökkentő feladat ellátási szerződés megkötésére az egyes településeknek önállóan van lehetőségük. A települések önálló feladat ellátáshoz a Társulási Megállapodás módosítása szükséges, a háziorvosi alapellátáshoz kapcsolódó ügyeleti ellátás közös megszervezésének, és ellátásának Társulási Megállapodásból történő törlésével, ezáltal a közös feladat ellátás 2022. január 1-től történő megszűntetésével.

Balatonmáriafürdő község Önkormányzata 85/2021.(XI.12.) határozata alapján a megbízási szerződést megkötöttük, mely megbízási szerződés határozott időre vonatkozik: 2022. január 1.-től az Országos Mentőszolgálat által történő feladat átvállalásig, vagy ha az Országos Mentőszolgálat feladat átvétele 2022. évben nem történik meg, akkor 2022. december 31-ig.

A fizetendő összeg mindenkori NEAK finanszírozás 100%-án felül, melyre a Megbízott közvetlen finanszírozási szerződést köt 36,-Ft/lakos/hó.

A jelenleg fizetett díj a társulás felé 580 Ft/lakos/év, mely összegből 520 Ft volt a szolgáltatás díja, a 60 Ft pedig a bérleti díj.

A képviselő-testület 85/2021.(XI.12.) b. határozata alapján a vélemények megérkezését követően kért fel arra, hogy a rendelet-tervezetet ismét előterjesszem.

**A 2022. január 1-ei ügyeleti ellátás változását az önkormányzat egészségügyi alapellátásról szóló önkormányzati rendeletén is át kell vezetni**.

Jogtechnikailag javaslom új rendelet megalkotását javasoltam.

**A rendelet-tervezetet 2021. november hónapban a képviselő-testület már megismerhette.**

Ezt követően megkértük a véleményeket a szakmai szervezetektől.

A rendelet-tervezetet véleményeztetni kell az Országos Kórházi Főigazgatóság Alapellátásfejlesztési Igazgatóságával, valamint az SMKH Marcali Járási Hivatal Népegészségügyi Osztályával.

* A Somogy Megyei Kormányhivatal Marcali Járási Hivatal Népegészségügyi Osztálya SO-05/NEO/14028-2/2021. szám alatt 2021. november 3. napján kelt átiratában jelezte, hogy a rendelet-tervezettel egyetért.
* Az Országos Kórházi Főigazgatóság Alapellátásfejlesztési Igazgatósága számára 2021. november 26. napján polgármester Úr megküldte véleményezésre a tervezetet hivatali kapun, melyre a mai napig válasz nem érkezett. **Megjegyezni kívánom, hogy rendelet-tervezetünkben konkrét egészségügyi alapellátási körzet átszervezésére nem kerül sor, az a jelenlegi –kialakult körzeteket tartalmazza védőnői, háziorvosi, fogorvosi alapellátás tekintetében. A 2016. november 8. napján egyébként a Nemzeti Egészségfejlesztési Intézet VI-1836/2/2016. szám alatt az akkor rendelettervezettel egyetértett, mely jelen rendelet elődje.**

E kötelezettségre tekintettel az OKFÖ hallgatását figyelembe véve a rendelet-tervezet elfogadását javaslom.

Balatonmáriafürdő, 2022. 05. 12.

Mestyán Valéria sk.

címzetes főjegyző

**Előzetes hatásvizsgálati lap**

**Balatonmáriafürdő Község Önkormányzata Képviselő-testületének**

**.../2022. (...) önkormányzati rendelete**

**az egészségügyi alapellátási körzetek megállapításához**

(a jogalkotásról szóló 2010. évi CXXX. törvény 17.§-a alapján)

A jogszabály megalkotásának célja:

A 2022. január 1-ei ügyeleti ellátás változását az önkormányzat egészségügyi alapellátásról szóló önkormányzati rendeletén is át kell vezetni.

A tervezett jogszabály várható következményei, különösen

1. **társadalmi hatás**: A rendeletnek közvetlen társadalmi hatása nincs
2. **gazdasági hatása**: nincs
3. **költségvetési hatásai**: Az ügyeleti ellátás költsége, melyet a 2022.évi költségvetés tartalmaz
4. a **környezeti következményei:** nincs
5. **egészségi következményei**: a lakosság biztonságos egészségügyi alapellátását biztosítja.
6. **adminisztratív terheket befolyásoló hatásai**: a tervezet a jelenlegi adminisztratív terhet nem emeli
7. **megalkotásának szükségessége**: a megfelelés a jogszabályi előírásoknak
8. **alkalmazásához szükséges személyi, szervezeti, tárgyi és pénzügyi feltételek:** a jelenlegi feltételeken felül többletet nem igényel.

A rendelet-tervezet vonatkozásában az Európai Unió intézményeivel és tagállamaival egyeztetési kötelezettség nem áll fenn, nem tartozik az előzetes bejelentési kötelezettség alá tartozó jogszabály tervezetek közé.

**RENDELET-TERVEZET**

**Balatonmáriafürdő Község Önkormányzata Képviselő-testületének**

**.../2022. (...) önkormányzati rendelete**

**az egészségügyi alapellátási körzetek megállapításáról**

Balatonmáriafürdő Község Önkormányzatának Képviselő-testülete az egészségügyi alapellátásról szóló 2015. évi CXXIII. törvény 6. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában és az egészségügyi alapellátásról szóló 2015. évi CXXIII. törvény 5. § (1) bekezdésében meghatározott feladatkörében eljárva, az egészségügyi alapellátásról szóló 2015. évi CXXIII. törvény 6. § (2) bekezdésében biztosított véleményezési jogkörben eljáró szervek véleményének kikérésével a következőket rendeli el:

**1. §**

A rendelet hatálya kiterjed Balatonmáriafürdő közigazgatási területén területi ellátási kötelezettséggel működő háziorvosi, fogorvosi, védőnői alapellátás körzetére, az alapellátáshoz kapcsolódó ügyeleti ellátásra, valamint az iskola-egészségügyi ellátásra.

**2. §**

(1) Balatonmáriafürdő Község Önkormányzatának közigazgatási területe egy háziorvosi vegyes körzetet alkot.

(2) A háziorvosi szolgálat működtetését az önkormányzat feladatellátási szerződés keretében biztosítja a MáriaMed Kft-vel (székhelye: Balatonmáriafürdő Rákóczi u. 98.) kötött feladatellátási szerződéssel a 8648 Balatonkeresztúr Zrínyi u. 2. szám alatti önkormányzati tulajdonú háziorvosi rendelőben.

(3) Balatonmáriafürdő Község Önkormányzata a háziorvosi alapellátáshoz kapcsolódó ügyeleti ellátást Emergency Service Egészségügyi Szolgáltató Kft-vel (székhelye: 1131. Budapest, Topolya utca 4-8.) kötött feladatellátási szerződéssel biztosítja. Az ellátás helyszíne: Kaposi Mór Oktató Kórház Marcali telephelyén kijelölt orvosi rendelő.

**3. §**

Balatonmáriafürdő Község Önkormányzat közigazgatási területén az iskola-egészségügyi ellátás kiterjed a Csillagvirág Művészeti Modellóvoda 8647 Balatonáriafürdő Keszeg u. 16. intézményre. Az önkormányzat az iskola-egészségügyi ellátást feladatellátási szerződéssel a MáriaMed Kft-vel kötött feladatellátási szerződéssel biztosítja.

**4. §**

(1) Balatonmáriafürdő Község Önkormányzatának közigazgatási területe Balatonkeresztúr és Balatonújlak Községi Önkormányzatok közigazgatási területével együtt egy védőnői szolgálatot alkot.

(2) A védőnői szolgálat fenntartója Balatonmáriafürdő Község Önkormányzat.

(3) A védőnői szolgálat székhelye: 8648 Balatonkeresztúr Zrínyi u. 2.

**5. §**

(1) Balatonmáriafürdő Község Önkormányzat a fogorvosi ellátást a Marcali Kistérség Többcélú Társulása által fenntartott III. számú fogászati körzeten keresztül biztosítja Marcali székhellyel.

(2) Balatonmáriafürdő Község Önkormányzata a fogorvosi ügyeleti ellátást az Allfordent Kft-vel (székhelye: 8360 Keszthely Kossuth u. 7-9.) kötött ellátási szerződés keretében biztosítja a Kft. székhelyén.

**6. §**

Hatályát veszti az egészségügyi alapellátási körzetek megállapításáról szóló 11/2016. (XI.15.) önkormányzati rendelet.

**7. §**

Ez a rendelet a kihirdetését követő napon lép hatályba.

Galácz György Mestyán Valéria

polgármester címzetes főjegyző

Kihirdetve: 2022. …

Mestyán Valéria

címzetes főjegyző

**Általános indokolás**

Balatonmáriafürdő Község Önkormányzata az egészségügyi alapellátásokban bekövetkezett változások miatt felülvizsgálja e tárgyú önkormányzati rendeletét. A legfontosabb változás, hogy 2022.január 1. napjától a háziorvosi alapellátáshoz kapcsolódó ügyeleti ellátásra az önkormányzat köt megállapodást - a feladatot jelenlegi is ellátó Szolgáltatóval. Az ellátás helyszíne nem változik. A háziorvosi ellátást feladatellátási szerződéssel a MáriaMed Kft. útján biztosítja az önkormányzat.

Az önkormányzat a fogorvosi ügyeleti ellátást a feladatellátási szerződéssel biztosítja.

**Részletes indokolás**

**Az 1. §-hoz**

A rendelet hatályát fogalmazza meg.

**A 2. §-hoz**

A háziorvosi vegyes körzet Balatonmáriafürdő közigazgatási területére terjed ki.

Figyelemmel a Kormány alapellátási ügyelet átszervezési javaslataira a jövőben - várhatóan 2022. év második félévétől - az ügyeleti feladatok ellátását az Országos Mentőszolgálat végzi és megszűnik a települési önkormányzatok ezirányú kötelező feladat ellátása.

A háziorvosi alapellátáshoz kapcsolódó ügyeleti ellátást 2022. január 1. napjától feladatellátási szerződés keretében határozott időre az Emergency Service Egészségügyi Szolgáltató Kft-vel (székhelye: 1131. Budapest, Topolya utca 4-8.) kötött feladatellátási szerződéssel biztosítja. Az ellátás helyszíne: Kaposi Mór Oktató Kórház Marcali telephelyén kijelölt orvosi rendelő.

**A 3. §-hoz**

Az iskola egészségügyi ellátás a Csillagvirág Művészeti Modellóvodára terjed ki.

**A 4. §-hoz**

A védőnői ellátás Balatonmáriafürdő, Balatonkeresztúr és Balatonújlak települések vonatkozásában alkot egy körzetet, melynek fenntartója Balatonmáriafürdő Község Önkormányzata.

**Az 5. §-hoz**

A fogászati alapellátást az önkormányzat a Marcali Kistérség Többcélú Társulásával kötött megállapodás alapján a Marcali III. számú fogászati körzetben biztosítja, Marcali ellátási hellyel.

Az ügyeleti ellátást az Allfordent Kft-vel (székhelye: 8360 Keszthely Kossuth u. 7-9.) kötött ellátási szerződés keretében biztosítja a Kft. székhelyén.

**A 6. §-hoz**

A korábbi rendelet hatályon kívül helyezéséről rendelkezik

**A 7. §-hoz**

A rendelet kihirdetését követő napon lép hatályba